Ditsem Nuus - Displaying items by tag: Orania
Die naskoolse en werkende jeug in Orania het 'n inisiatief geloods ter ondersteuning van die konsep van Orania en waarin hulle o.a. d.m.v. 'n mandaat verklaar dat hulle waardeer wat die ouer geslag vir Orania gedoen het en dat hulle aansluiting vind by die selfbeskikkende strewe van leierskap in Orania. Op die foto lede van JongOrania tydens 'n funksie in hierdie verband by die kantore van die Orania Beweging, van links, Benjamin Boshoff, Joost Strydom (Orania Beweging), Mia Conradie en Frans de Klerk jnr.
Met al meer nasionale handelsmerke wat in Orania vestig, is die jongste geval Orion Hardeware wat 'n franchise van DIY Depot bekom het. Nadat Ronel en Frik Bekker Orion Hardeware onlangs oorgekoop het, het hulle met die nasionale hardewaregroep DIY Depot begin onderhandel oor 'n franchise ten einde hul produkreekse uit te brei en meer mededingend te kan aanbied.
Die resultaat was 'n suksesvolle ooreenkoms en vanaf 1 Julie 2019 is Orion Hardeware DIY Depot in volle bedryf. Die amptelik opening van die uitgebreide en opgegradeerde winkel is 7 – 10 Augustus, waartydens 'n massa spesiale aanbiedinge geld.
Ronel sê hulle nooi alle bestaande en voornemende klante om hulle veral in hierdie tyd te besoek ten einde voordeel te trek uit ongekende spesiale aanbiedinge.
DIY Depot het landswyd 'n netwerk van meer as 140 winkels / franchises en vorm weer deel van die groter hardewaregroep Legendary Retail Brands. Hul onderliggende filosofie is uitnemende klantediens.
Op Saterdag 1 Junie 2019 het Die Worsman in die Horison Nywerheidskorf hul amptelik opening gevier met talle spesiale aanbiedinge, 'n groot braai, 'n markdag met stalletjies op die sentrumterrein, 'n springkasteel vir die kinders en polsende musiek. Op die foto'n familiegroepie wat die feestelike atmosfeer geniet het en heerlik gekuier het – van links Natasha, Tys, Marinta en Frik (almal Verster) en Johma, Emma en Danie Strydom.
Wat betref die polemiek in die media en op sosiale media rakende beweerde finansiële onreëlmatighede in die Orania Beweging, word Ditsem Nuus as Orania-gebaseerde koerant deur lesers om kommentaar gevra. Daarom kan ons die situasie nie ignoreer nie en lewer derhalwe soos volg kommentaar:
Eerstens dien daarop gewys te word dat die Orania Beweging en Orania twee verskillende Identiteite is, wat struktureel losstaan van mekaar. Die Orania Beweging met sy besondere geskiedenis funksioneer vandag met sy eie personeel en finansies as 'n selfstandige promosieliggaam van Orania. Die dorp as sulks word besit en bestuur deur Vluytjeskraal Aandeleblok (VAB), wat as amptenary het die Orania Dorpsraad en wie se finansies afsonderlik staan van die Orania Beweging. Dan is daar nog die Orania Verteenwoordigende Raad (OVR) as oorkoepelende plaaslike owerheid oor Orania dorpsgronde plus verskillende aangrensende gebiede bekend as die Groter Oraniagebied. Dus is die Orania Beweging slegs 'n kleiner eenheid binne die groter Orania-opset.
Tweedens, wat die beweringe rakende Orania Beweging betref, sê ons die volle finansiële prentjie moet openbaar word ter wille van volkome deursigtigheid. Sou daar negatiewe reperkussies uitkom, moet die reg sy gang gaan, sonder aansiens des persoons. Dit is al hoe die huidige polemiek te ruste gelê sal kan word.
Derdens, vir die rekord, Ditsem Nuus is 'n onafhanklike koerant onder alleeneienaarskap sedert sy ontstaan in 2008 en het tans sy kantoor te Orania.